Almenn prestskosning verður í Staðarstaðarprestakalli Almenn prestskosning verður í Staðarstaðarprestakalli í Vesturlandsprófastsdæmi sem auglýst var til umsóknar nú nýlega . Sóknarbörn í prestakallinu hafa farið fram á almenna prestskosningu í stað þess að valnefnd velji sóknarprest . Slíkt er leyfilegt ef þriðjungur atkvæðisbærra sóknarbarna í prestakallinu fer fram á það . Rúmlega þriðjungur sóknarbarna óskaði eftir almennri kosningu með söfnun undirskrifta og vísaði til fyrstu málsgreinar 15. greinar starfsreglna um val og veitningu prestsembætta , en ákvæðið hljóðar svo : „ Óski minnst þriðjungur atkvæðisbærra sóknarbarna í prestakalli þess , að almenn prestskosning fari fram er skylt að verða við því . Skrifleg ósk um kosningu skal hafa borist biskupi eigi síðar en að hálfum mánuði liðnum frá þeim degi er kallið var auglýst laust til umsóknar . “ Nú hefur undirskriftalisti sóknarbarna verið yfirfarinn og staðfestur og er því ákvörðun Biskupsstofu að verða við beiðninni með vísan í fyrrgreind lög . Staðarstaðarprestakall var auglýst laust til umsóknar 28. ágúst síðastliðinn og rennur umsóknarfrestur út 26. september næstkomandi . Sóknir þær sem mynda prestakallið eru Búðasókn , Fáskrúðarbakkasókn , Hellnasókn , Kolbeinsstaðasókn , Staðarhraunssókn og Staðarstaðarsókn .